David Ogilvy

**David Mackenzie Ogilvy** (23. september 1911 West Horsley, Surrey, Inglismaa – 21. juuli 1999) oli Briti reklaamiärimees, reklaamibüroo Ogilvy & Mather asutaja ning reklaaminduse suurkuju. Tema tuntumates reklaamikampaaniates on reklaamitud Rolls Royce’i, Dove’i seepe ja Hathaway särke. 

## Haridustee ja esimesed töökatsetused
Ogilvy ema oli iiri juurtega Dorothy Blew Fairfield ja isa oli börsimaakler Francis John Longley Ogilvy. David oli poisike, kui nende pere sattus rahalistesse raskustesse. Stipendiumide najal sai Ogilvy õppida siiski prestiižikates koolides, Edinburghis asuvas Fettesi poistekolledžis ja Oxfordi Ülikooli Christ Churchi kolledžis. Kuid Oxfordist tuli tal lahkuda, kui ta teise kursuse eksamil läbi kukkus. Siis õnnestus tal saada Pariisi luksushotellis Hotel Majestic kokaõpilaseks (1931). Juba aasta pärast oli ta Šotimaal tagasi ning teenis elatist ukselt uksele käies AGA firma pliitide müüjana. Selles oli ta nii edukas, et ta tööandja palus tal kirjutada oma müügivõtete tutvustamiseks teiste müügimeeste jaoks AGA pliitide müümise juhendi. (Veel 30 aastat hiljem leidsid USA majandusajakirja Fortune turundusasjatundjad, et see olevat üks turundusajaloo paremaid juhendeid üldse.) Seejärel pakkus talle tööd Briti reklaamiagentuuris Mather & Crowther töötav vend. 1935. aastal sai Davidist seal kliendihaldur ning ta suundus Ameerikasse reklaamitehnikaid õppima. Seal töötas Ogilvy küsitlusfirmas George Gallup, kust saadud kogemused olevat ta enda sõnul pannud aluse ta hilisemale edule reklaamiärimehena. 

## Edasine töökäik
Teise maailmasõja ajal teenis Ogilvy Briti luureteenistuses Washingtonis ja oli mõnda aega sekretär Briti saatkonnas. Saatkonnas analüüsis ta diplomaatia ja julgeolekualaseid küsimusi ning jagas oma töös nende kohta soovitusi. Pärast sõda proovis ta elatist teenida põllumajandusega, kuid selles ta läbi ei löönud ning pöördus tagasi reklaamivaldkonna juurde. 1948. aastal asutasid Ogilvy ja Anderson Hewitt ettevõtte Howitt, Ogilvy, Benson & Mather, saades sellega rahalist tuge oma endistelt tööandjatelt ning teiselt Inglise reklaamiagentuurilt. Nad alustasid Briti klientidega, näiteks Wedgwoodi portselani ja Rolls-Royce'i tootjatega. Ogilvy esimesed edukad reklaamikampaaniad tõid agentuuri klientideks peagi sellised suured Ameerika ettevõtted nagu General Foods ja American Express. 

## Reklaamibüroo Ogilvy & Mather
Ettevõte Ogilvy & Mather ehitati suuresti David Ogilvy põhimõtetele, ennekõike sellele arusaamale, et reklaami ülesanne on müüa ning iga edukas reklaam põhineb teabel selle tarbija kohta. David Ogilvyle ei meeldinud reklaamid, millel oli valju ning üleolev toon ja ta uskus, et iga klienti tuleks kohelda intelligentse inimesena. 1955. aastal lõi Ogilvy nende väärtuste põhjal väljendi “Klient ei ole idioot, ta on sinu naine”. 

1966. aastal sai Ogilvy & Matheri ettevõttest Ogilvy juhtimisel üks esimesi börsile läinud reklaamifirmasid. Ettevõte laienes aastatel 1970–1980 ning 1989. aastal ostis selle WPP Group PLC. Ettevõtte eest maksti toona 864 miljonit USA dollarit. Ogilvyst sai veel WPP Groupi esimees, kuid kolm aastat pärast esimehe ametit läks Ogilvy pensionile, elama Prantsusmaal asuvasse lossi. 

## Ogilvy pärand
Ogilvy pärand hõlmab brändingu kontseptsiooni – strateegiat, mis seob toote nime tihedalt tootega, lootes tekitada tarbijas brändilojaalsust. Lisaks hõlmas bränding Ogilvyle iseloomulikku stiili, mis kandis endaga kaasas tema isiklikku iseloomu. Näiteks Hathaway särkide reklaamid, millel oli kujutatud silmaklapiga veetleva välimusega meest ning Rolls Royce’i reklaamid, millest üks kõlas nii: “Kuuekümnemiilise tunnikiiruse juures tuleb uue Rolls Royce’i kõige valjem müra selle elektrikellast.” 

## Isiklikku
Ogilvy oli kolm korda abielus ja tal on üks poeg. Näitleja Ian Ogilvy on tema vanema venna poeg.

## Viited